[{"text_idx": "#000001", "text": "yn hanfodol I\u2019r safle weithio"}, {"text_idx": "#000002", "text": "Byddem hefys yn hoffi cadw rhai cwcis i\u2019n helpu ni:"}, {"text_idx": "#000004", "text": "Derbyn cwcis angenrheidiol yn unig"}, {"text_idx": "#000006", "text": "Pan mae Dr Rodrigo Lewis o Batagonia yn cyrraedd Prifysgol Hergest, i dreulio blwyddyn yno fel darlithydd gwadd, mae\u2019n llwyddo i greu argraff ar bawb. Mae nifer yn cael ei swyno ganddo, rhai yn ei weld fel bygythiad, ac eraill yn ei ddiystyru."}, {"text_idx": "#000007", "text": "Wrth i\u2019r flwyddyn academaidd fynd rhagddi mewn awyrgylch gaeedig y campws, cawn ddarganfod cymeriadau brith eraill, eu ffaeleddau, eu hynodweddau a\u2019u huchelgeisiau. Ond mae Rodrigo yn chwa o awyr iach mewn byd o hierarchaeth a thraddodiadau."}, {"text_idx": "#000008", "text": "Nofel gyfoes, yn llawn hiwmor a dychan, yn dangos bywyd blwyddyn gyfan y brifysgol trwy lygaid darlithydd ifanc, golygus."}, {"text_idx": "#000009", "text": "Geraint, beth wnaeth eich ysbrydoli i ysgrifennu Hergest?"}, {"text_idx": "#000010", "text": "Roeddwn i wastad eisiau ysgrifennu nofel wedi\u2019i lleoli mewn prifysgol oherwydd fy ngyrfa fel darlithydd \u2013 gyda dos dda o ddychymyg!"}, {"text_idx": "#000011", "text": "Dywedwch ychydig am y stori rydych chi wedi\u2019i chreu..."}, {"text_idx": "#000012", "text": "Daw Rodrigo Lewis o Batagonia i dreulio blwyddyn breswyl ym Mhrifysgol Hergest Canolbarth Cymru. O linach y rhai a hwyliodd i sefydlu\u2019r Wladfa, yn fardd ac yn un o brif chwaraewyr rygbi ei wlad mae\u2019n ymddangos yn ddewis perffaith. Ond yn sgil cyfres o helyntion gan gynnwys tarfu ar ymweliad brenhinol mae arhosiad Rodrigo yn y fantol. Ar fin gadael mewn cywilydd caiff waredigaeth o ddarganfod am gynlluniau Prifathro Hergest i ddatblygu parc gwyliau ar dir cyfagos a thrwy hynny beryglu holl fodolaeth y Brifysgol."}, {"text_idx": "#000013", "text": "Beth ydych chi\u2019n gobeithio y bydd darllenwyr yn ei gael o\u2019r stori hon?"}, {"text_idx": "#000014", "text": "Tipyn o hwyl, dychan, a chipolwg ar addysg uwch yn y Gymru gyfoes."}, {"text_idx": "#000015", "text": "Oedd unrhyw heriau arbennig wrth baratoi\u2019r llyfr?"}, {"text_idx": "#000016", "text": "Gwneud yn siw\u0302r nad oedd y cymeriadau\u2019n rhy debyg i bobl go iawn!"}, {"text_idx": "#000017", "text": "Beth wnaeth eich ysbrydoli i ddechrau ysgrifennu?"}, {"text_idx": "#000018", "text": "Creu mwy o ddewis i ddarllenwyr Cymraeg \u2013 nofelau ditectif yn gyntaf, a nawr hon."}, {"text_idx": "#000019", "text": "O ble rydych chi\u2019n cael ysbrydoliaeth?"}, {"text_idx": "#000020", "text": "Gweld hanesion yn y wasg am brofiadau unigolion a osodwyd mewn sefyllfa anodd. Mae realiti yn creu tensiwn rhwng y cymeriadau."}, {"text_idx": "#000021", "text": "Pe baech chi\u2019n disgrifio eich hun mewn tri gair, beth fyddai\u2019r rheini?"}, {"text_idx": "#000022", "text": "Beth, yn eich barn chi, yw elfennau pwysicaf ysgrifennu da?"}, {"text_idx": "#000023", "text": "Plot effeithiol, gyda\u2019r cymeriadau yn gyrru\u2019r plot nid y plot yn gyrru\u2019r cymeriadau."}, {"text_idx": "#000024", "text": "Pa lyfrau ysbrydolodd chi fel darllenwr ifanc?"}, {"text_idx": "#000025", "text": "Pa lyfr sydd ar y bwrdd wrth ymyl eich gwely ar hyn o bryd?"}, {"text_idx": "#000026", "text": "Drift gan Caryl Lewis. Os nad oes llyfr ar y gweill mae rhywbeth ar goll yn fy mywyd."}, {"text_idx": "#000027", "text": "Petaech chi\u2019n gallu gwahodd unrhyw dri pherson am ginio, pwy fydden nhw?"}, {"text_idx": "#000029", "text": "Pa brofiadau o lyfrgelloedd sydd wedi dylanwadu arnoch drwy eich bywyd?"}, {"text_idx": "#000030", "text": "Darlithydd yn y maes, ymchwil i gefndir y nofelau a defnyddiwr brwd."}, {"text_idx": "#000031", "text": "Oes gennych chi unrhyw awgrymiadau er mwyn annog plant a phobl ifanc i ddarllen mwy er pleser?"}, {"text_idx": "#000032", "text": "Codi a phrofi un llyfr \u2013 agor drws dychymyg a chamu i mewn."}, {"text_idx": "#000033", "text": "A oes gennych unrhyw gynlluniau ar gyfer teitlau pellach?"}]